Erediens: 18 Februarie 2018. Teks: Judas 1:24-25. Lof aan God
"24Aan Hom wat magtig is om julle van struikeling te bewaar en julle onbevlek en met vreugde sy heerlikheid te laat aanskou, 25aan die enigste God, ons Verlosser deur Jesus Christus ons Here, aan Hom behoort die heerlikheid en die majesteit, die krag en die mag, van alle ewigheid af, ook nou en tot in alle ewigheid! Amen."
Hier aan die einde van Judas het ons 'n wonderlike voorbeeld van aanbidding wat gefokus is op God. Na al die negatiewe in die brief, oor die valse leraars en die bemoediging vir die gemeente om te volhard, eindig Judas weer soos hy begin het: positief. Dit is asof ons hier in vers 24 en 25 die kruin van die berg bereik het van waar ons kan sien. Hierdie is 'n lofprysing oor wie God is en wat Hy vir ons gedoen het.
En miskien is dit juis 'n boodskap wat ons vandag moet hoor. Want is ons nie dikwels te haastig om ons aanbidding te verbind aan dinge wat ons laat goed voel nie? Die tipe musiek wat ons van hou, die styl wat ons pas, die tydgleuf wat werk vir ons ens.? 'n Mens hoef nie baie lank hieroor na te dink om agter te kom dat dit aanbidding afhanklik maak van ons eie gevoelens en emosies nie. Is ons aanbidding werklik gefokus op God, gaan dit werklik oor Hom hier vanoggend?
Judas lei ons terug na die beweegredes vir ons aanbidding. Ons is nie altyd lus om na die erediens te kom nie, ons voel nie altyd uitbundig of vreugdevol nie, ons kyk na al die probleme en voel nie juis dankbaar om lof en eer aan God te bring nie. Meer nog, ons hou partykeer nie van die mense in die kerk nie, die musiek is nie na ons smaak nie, die predikant is partykeer ook vir ons 'n irritasie. Maar nogtans moet ons na die erediens kom om Gods lof onder woorde te bring. Want aanbidding gaan nie net oor ons en ons behoeftes nie, dit gaan veral oor God.
Mag jy dit ook vandag so beleef in die erediens, soos God se Woord gepredik word en Sy sakrament bedien word, dat Christus self werklik deur Sy Gees hier teenwoordig is. Dat hierdie diens oor die heerlikheid, majesteit, krag en mag van die Drie-enige God gaan. En dat jy ook vanoggend op die sekere beloftes van God kan rus met gelowige vertroue deur saam met die kerk van alle eeue hierop te antwoord: Amen.